
Апстракт
Образовање све више постаје нужност уместо избора. Уз то, све се више заоштава конкуренција и на тржишту знања и образовања. У том смислу, образовне институције почињу да функционишу као предузетничке организације, уз наглашену тенденцију ка интернационализацији пословних активности. Едукативне франшизе постају глобални тренд, имајући у виду да су усмерене не само на остварење профитних циљева, већ и друштвених циљева као што су образовање и ширење знања. Упркос бројној литератури на тему франшизинга, едукативни франшизинг је још увек недовољно истражена област. Циљ рада је да се укаже на значај едукативног франшизинга и његову улогу у интернационализацији образовања, како у сектору формалног, тако и у сектору неформалног образовања, те да се утврди утицај интерних фактора из домена старости, величине и области пословања на интернационализацију едукативних франшиза.

EDUCATIONAL FRANCHISING AS A STRATEGY FOR INTERNATIONALIZATION OF EDUCATION

Abstract

The education becomes a necessity, rather than an option. In addition, the competition in the knowledge and education market is increasingly stronger. In this respect, educational institutions begin to function as an entrepreneurial organization, with a strong tendency towards the internationalization of their business activities. Educational franchises become global trend, bearing in mind that they are focused not only on achieving business goals, but also on achieving social goals, such as education and dissemination of knowledge. Despite numerous literature about franchising, the field of educational franchising is still insufficiently researched. The aim of the paper is to point out the importance of educational franchising and its role in the internationalization of education, both in the sector of formal and in the sector of non-formal education, and to determine the influence of internal factors from the domain of age, size and areas of providing educational services on the internationalization of educational franchises.

УВОД
Савремени услови пословања намећу потребу за интернационализацијом и у области едукације. Заправо, образовне институције почињу да функционишу као предузетничке организације, док се знање посматра све више као свака друга роба која је предмет размене на тржишту, тзв. тржишту знања. Интернационационализација образовања је уско повезана са франшизингом, док едукативне франшизе постају глобални тренд. Упркос обимној литератури на тему франшизинга, едукативни франшизинг је област којом се, још увек, бави мали број студија. Стога је циљ рада да се укаже на значај едукативног франшизинга и његову улогу у интернационализацији образовања (како у сектору формалног, тако и у сектору неформалног образовања), те да се утврди утицај интерних фактора из домена старости, величине и области пословања на интернационализацију едукативних франшиза.  
Полазна хипотеза у раду је да интерни фактори из домена величине, старости и области едукативног франшизног система утичу на интернационализацију франшизне мреже. Величина едукативног франшизног система се посматра кроз укупан број франшизних јединица, док се старост едукативне франшизе посматра кроз број година франшизног пословања. У раду ћемо покушати да докажемо хипотезу да величина едукативног франшизног система има позитиван утицај на интернационализацију, односно да постоји статистички значајна јака позитивна корелациона веза између величине едукативног франшизног система и интернационализације. Такође, хипотеза од које се полази у раду је и да старост едукативног франшизног система позитивно утиче на интернационализацију, односно да постоји статистички значајна јака позитивна корелациона веза између старости едукативног франшизног система и интернационализације. Још једна претпоставка од које полазимо у раду је да област едукативног франшизног система утиче на интернационализацију, односно да постоји разлика између едукативних франшизних система из различитих области и интернационализације датих едукативних франшиза.
Студија је конципирана тако да се у првом делу објашњава сам појам и указује на значај едукативног франшизинга као стратегије за интернационализацију образовних институција. Други део рада је посвећен концепту едукативног франшизинга у сектору неформалног образовања, при чему се објашњавају и појмови „образовање из сенке” (енгл. shadow education) и „центри за учење” (енгл. learning centres) и указује на разлике између њих, са циљем да се пронађе место едукативних франшиза у интернационализацији програма неформалног образовања. У трећем делу рада се указује на утицај интерних фактора из домена величине, старости и области едукативних франшиза на интернационализацију едукативних франшизних система. Заправо, трећи део рада се фокусира на анализу корелације између величине едукативног франшизног система и броја интернационалих франшизних јединица, као и на корелациону везу између старости едукативног франшизног система и броја интернационалих франшизних јединица. Поред тога, анализираћемо да ли постоји разлика у интернационализацији између едукативних франшиза из различитих области.

ЕДУКАТИВНИ ФРАНШИЗИНГ – СТРАТЕГИЈА ЗА ИНТЕРНАЦИОНАЛИЗАЦИЈУ ОБРАЗОВАЊА
У условима глобализације, едукативне франшизе постају све заступљенији феномен (Altbach, 2012). Заправо, услед развоја савремене информационо комуникационе технологије и све веће међуповезаности светских економија, образовање почиње да прати класичан пут интернационализације, као и предузећа (Altbach, 2002; Hira, 2003). Образовање и знање постају роба којом се интернационално „тргује“. Са циљем да изграде сет потребних вештина, потрошачи „купују“ образовање и знање од мултинационалних корпорација или академских институција, које све више попримају карактеристике предузетничких организација (Altbach, 2002). Појам интернационализација образовања се често користи да опише једну или комбинацију следећих активности: интернационално кретање студената и наставног особља, интернационализација курикулума високог образовања, интернационално повезивање истраживања и отворених програма учења, билатерално, регионално и интернационално признавање високошколских квалификација (Herman, 2004). Ипак, интернационализација образовања није једноставна, с обзиром на то да одређене теме које су релевантне у једној земљи, могу бити ирелевантне за ученике у другој земљи. Такође, веома је тешко контролисати кључне елементе курикулума, језик предавања и педагошку философију (Altbach, 2002). Управо због наведеног, франшизинг се сагледава као одговор на изазове у интернационализацији образовања.
Интернационална едукација (или транснационална едукација) се често повезује са франшизирањем институција и програма. Едукативни франшизинг је сличан пословном франшизингу, иако има и своје специфичности. У литератури се не посвећује толика пажња едукативном франшизингу као пословном франшизингу (Yorke, 1993). Карактеристике пословног франшизинга, које се односе и на едукативне франшизе, су следеће (Adams & Prichard Jones, 1990): давалац франшизе има тржишно тестиран производ или услугу (у овом случају академски или туторинг програм), корисник франшизе послује под брендом даваоца франшизе, корисник франшизе послује у складу са стандардима даваоца франшизе и корисник франшизе плаћа накнаду даваоцу франшизе.
Едукативне франшизе су одличан начин отпочињања успешног пословања уз пружање помоћи младим људима да учине промене у свом животу. Како образовање постаје све више потреба а не опција, едукативне франшизе све више добијају на значају. Едукативне франшизе укључују пружање услуга ученицима и студентима свих узраста, од образовних услуга намењених деци (образовање кроз забаву), до туторинга и припрема за тестове и пословних тренинга. Неке од едукативних франшиза се могу водити од куће, док неке, као што су центри за учење, захтевају рентирање одговарајућег простора. Са годишњим приходом од 40 милијарди $, сектор едукативних франшиза је зрео сектор са могућношћу да мотивише предузетнике. Очекује се да ће едукативне франшизе расти по стопи од 5% годишње у наредних 5 година (Franchise help, 2016). 
Франшизинг у образовању се јавља најчешће у форми академског франшизинга тј. франшизинга у сектору формалног образовања (франшизирање програма на основним, мастер и докторским студијама) и франшизинга у сектору неформалног образовања (туторинг и допунска едукација деце и одраслих свих узраста). Кључна разлика између едукативног франшизинга у сектору формалног и неформалног образовања је у томе што академске институције „продају“ академске франшизне програме, док организације и институције из области неформалног образовања „продају“ франшизне програме додатног образовања и туторинга. С обзиром на то да се подаци емпиријског истраживања односе на организације неформалног образовања које се баве франшизингом, рад ће се фокусирати на ову врсту едукативног франшизинга. Аспект академског франшизинга ће бити детаљније анализиран у нашим будућим истраживањима.
ФРАНШИЗИНГ У СЕКТОРУ НЕФОРМАЛНОГ ОБРАЗОВАЊА: 

ОД „ОБРАЗОВАЊА ИЗ СЕНКЕ“ ДО ЦЕНТАРА ЗА УЧЕЊЕ
Франшизинг у сектору неформалног образовања се сматра формом допунског образовања и може се јавити у различитим облицима. Један од облика франшизинга у неформалном образовању подразумева индувидуалне часове које држе тутори у својој кући појединачним полазницима. Алтернативно, могу се организовати и групни часови или online предавања (Bray & Lykins, 2012, стр. 1). За разлику од традиционалног образовања које се сматра средством за изједначавање деце из различитих друштвених класа у образовању, додатно образовање може продубити едукативни јаз између њих. Ово, посебно, имајући у виду да додатно образовање својој деци могу пружити богатије породице, док сиромашније породице нису у прилици да то чине (Southgate, 2009). Штавише, туторинг може да створи неефикасности у образовном систему. Посебно је проблематична ситуација у којој наставници не улажу довољно напора на својим редовним часовима како би сачували енергију за приватне туторинг часове (Bray & Lykins, 2012, стр. 1). Ипак, све већи број породица истиче да регуларне школе не испуњавају њихова очекивања, па приватни додатни туторинг на различите начине превазилази образовни јаз и унапређује и одржава конкурентску предност њихове деце (Bray & Lykins, 2012, стр. 1). У суштини, постоје два кључна фактора која подстичу развој туторинга и додатног образовања. Прво, истраживања показују да све већи број родитеља има проактивни став према образовању своје деце (Davies, Aurini & Quirke, 2002; Lareau, 2002). Друго, све већи број деце се одлучује да студира, те родитељи сматрају да се помоћу додатног образовања могу боље припремити за факултет (Aurini & Davies, 2004).
Уколико анализирамо Европу, у Јужној Европи постоје високе стопе туторинга, почевши од Грчке и Кипра. У Источној Европи је такође приметан раст туторинга, посебно у бившим совјетским републикама, где је кључни покретач ове појаве било смањење плата наставника, што је довело до тога да они траже додатне изворе зараде (European Commission, 2011, стр. 24). У Литванији, 62% испитаника међу универзитетским студентима су истакли да су током последње године средње школе похађали додатне часове. У Словачкој је 56% студената указало да су имали приватни туторинг. Западна Европа такође има дугу традицију приватног туторинга и током последњих деценија заступљеност приватног туторинга све више расте. У Аустрији око 20% родитеља плаћа додатни туторинг за своју децу (European Commission, 2011, стр. 13). У Северној Европи је приватни туторинг најмање заступљен, с обзиром на то да у скандинавским земљама студенти добијају додатне часове у оквиру формалног јавног образовања. Свакако, могу се јавити разлике и међу земљама у истом делу Европе, али и унутар једне земље, посебно када су у питању поређења између руралних и урбаних средина. Туторинг је заступљенији у урбаним срединама. На пример, у Румунији 27% деце у урбаним срединама је имало приватни туторинг, у поређењу са само 7% у руралним срединама (European Commission, 2011, стр. 25). У Јапану, студије случаја показују да ученици своје слободно време користе за додатне часове, с обзиром на то да се такмиче са другим ученицима у веома селективном образовном систему како би успели да упишу престижни универзитет (Southgate, 2009). Од студената који студирају на престижним универзитетима, више од 60% је учествовало годину дана у „образовању из сенке“ после средње школе. Похађање престижног универзитета у великој мери одређује и могућност за запослење (Southgate, 2009).
„Образовање из сенке“ је облик туторинга који представља глобални феномен (Mori & Baker, 2010). Овај концепт прати наставни програм државног школског система и најчешће укључује подршку индивидуалних тутора при изради домаћих задатака и припрему за тестове (Stevenson & Baker 1992; Bray, 1999; Baker et al., 2001). Појам „образовање из сенке“ су установили Stevenson и Baker (1992), чиме су желели да нагласе да ова врста едукације као сенка прати формално образовање када су у питању курикулуми и испити, али остаје готово непримећено. „Образовање из сенке“ још увек не добија значајну пажњу од стране истраживача и аутора, те се веома мали број студија бави анализом овог концепта образовања (Southgate, 2009). Употреба  „образовања из сенке“ варира, али чак и у земљама где се најмање користи, око 20% студената истиче да су током свог школовања имали додатне часове (Baker et al., 2001). Феномен „образовања из сенке“ се све више јавља у Европи (European Commission, 2011, стр. 17). Примера ради, Murawska и Putkiewicz (2006) су истраживали 849 студената на првој години студија школске 2004/05. године у Пољској. Од њих, 49,8% је истакло да су имали приватне часове.
Док „образовање из сенке“ све више добија на значају, јавља се и нова врста едукативног франшизинга у сектору неформалног образовања у виду центара за учење који нуде низ различитих образовних услуга. Центри за учење представљају едукативне центре који подстичу учење и јачају вештине код студената. У центрима за учење студенти могу стећи како опште образовање, тако и образовање из специфичних области њиховог интересовања. При томе, предавачи пружају свеобухватну подршку својим студентима при учењу. У центрима за учење су студентима доступни едукативни материјали, како у штампаној, тако и у електронској форми, чиме се подстиче самосталност у учењу (OnHand Schools, 2016). Франшизинг је веома погодан модел за центре за учење с обзиром на то да нуди централизовану контролу креирања и пружања образовних услуга, док истовремено даје индивидуалним корисницима право да прилагоде услуге локалним потребама. Заправо, франшизинг чини да туторинг постане много више предузетнички оријентисана област, са дугорочним циљевима. За куповину туторинг франшизе није неопходно искуство у области образовања, јер купци туторинг франшизе треба да буду менаџери, а не едукатори и наставници. Чак се у франшизингу наставници сматрају непожељним корисницима франшизе, јер им недостаје предузетничког духа. Франшизе центара за учење развијају своје сопствене курикулуме и евалуацију, пре него да их преузимају из регуларног образовног система, као у случају „образовања из сенке“. На основу теста провере знања, ове франшизе размештају студенте у одговарајући програм независно од градива које су прелазили у школи.
Центри за учење најчешће имају „едукативног директора“ и „пословног директора“. „Едукативни директор“ је посредник између родитеља, тутора и ученика и често је одговоран за обезбеђење интегритета реализованог програма. „Пословни директор“ је одговоран за административне аспекте вођења пословања, укључујући буџет, промоцију и запошљавање. Едукативног директора најчешће поставља давалац франшизе, с обзиром на то да је он задужен за гарантовање квалитета образовања и састављање редовних периодичних извештаја који се шаљу даваоцу франшизе. С друге стране, пословни директор би требало да буде добар познавалац локалног тржишта, те се најчешће запошљава од стране корисника франшизе, али уз одобрење даваоца франшизе (Aurini, 2006). „Образовање из сенке“ и центри за учење се разликују по много чему, али наводимо следеће кључне разлике које говоре у прилог томе да су центри за учење погоднији за франшизирање (Aurini & Davies, 2004):
1) Краткорочни версус дугорочни циљеви. У суштини, „образовање из сенке“ је фокусирано на тренутне, краткорочне циљеве. „Образовање из сенке“ је оријентисано на специфичне циљеве и задатке: да студент положи предстојећи тест или да оствари већу оцену на испиту. Насупрот томе, центри за учење следе шири модел туторинга у смислу „изградње вештина“. У суштини, центри за учење нуде потпунију допуну регуларним школама него „образовање из сенке“. 

2) Развој независног курикулума. „Образовање из сенке“ обично користи школски материјал који студенти добијају, као што су свеске, књиге и тестови по којима се ради у формалним школама. Насупрот томе, центри за учење развијају своје наставне програме, уџбенике и тестове за процену знања.

3) Проширене услуге. Индивидуални едукатори „из сенке“ се специјализују за одређене области и раде са ограниченим бројем студената. Насупрот томе, центри за учење нуде широк спектар услуга за полазнике различитог узраста, од предшколског образовања до образовања одраслих и курсева за преквалификацију. 

4) Инвестиције и инфраструктура. Едукатори „из сенке“ улазе и излазе са тржишта образовања уз мало или нимало инвестиција. Њихово пословање са заснива на препорукама пријатеља, породице или постојећих или бивших студената. Насупрот томе, центри за учење привлаче појединце предузетнике који очекују пуно радно време и посао од ког ће моћи да живе наредних година. Иницијална инвестиција за франшизне центре за учење је од 50.000 до 75.000$ у зависности од франшизе.

МЕТОДОЛОГИЈА
Едукативни франшизинг све више добија на значају посебно због тога што доприноси ширењу знања и доступности образовања. Међутим, реч је о још увек недовољно истраженој области. С тим у вези, рад је посвећен управо анализи франшизног концепта у сектору образовања и факторима који утичу на интернационализацију едукативних франшиза. Циљ рада је да се укаже на однос између величине, старости и области едукативних франшиза и њихове склоности ка интернационализацији својих активности. У раду се полази од следећих хипотеза:

Х1: Интерни фактори из домена величине, старости и области едукативног франшизног система утичу на интернационализацију франшизне мреже. 

Х2: Величина едукативног франшизног система, мерена укупним бројем јединица у франшизној мрежи, има позитиван утицај на интернационализацију франшизног система, односно постоји статистички значајна јака позитивна корелациона веза између величине едукативног франшизног система и интернационализације.

Х3: Старост едукативног франшизног система, мерена бројем година франшизног пословања, позитивно утиче на интернационализацију франшизног система, односно постоји статистички значајна јака позитивна корелациона веза између старости едукативног франшизног система и интернационализације.

Х4: Област едукативног франшизног система утиче на интернационализацију франшизног система, односно постоји разлика између едукативних франшизних система из различитих области едукативних услуга и интернационализације датих едукативних франшиза. 
Емпиријско истраживање је спроведено коришћењем секундарних података добијених на основу листе глобалних франшиза које се сваке године рангирају на веб сајту магазина Entrepreneur. На листи магазина Entrepreneur за 2015. годину се налазе чак 72 франшизе из области едукације, што указује на значај едукативних франшиза на глобалном нивоу. За сваку од наведених едукативних франшиза се у бази података налазе информације везане за величину, старост франшизног система, интернационализацију, област, али и информације о висини потребних инвестиција, иницијалне накнаде и тантијема, као и подаци о дужини трајања франшизног уговора. Анализа резултата емпиријског истраживања је спроведена применом статистичких техника, коришћењем софтверског пакета SPSS Statistics 20. Статистичке технике које су коришћене у раду су корелациона анализа и Kruskal Wallis тест. Корелацијом је анализирано да ли постоји веза између одређених варијабли, као и смер и јачина те везе. За утврђивање разлике у склоности ка интернационализацији између предузећа даваоца едукативних франшиза из различитих области, коришћен је Kruskal Wallis тест.
РЕЗУЛТАТИ И ДИСКУСИЈА
Упркос чињеници да интересовање за пословни франшизинг расте и да се уочава значај франшизинга у образовању, још увек постоји мали број студија који се бави анализом едукативних франшиза. Још мање студија је посвећено интернационализацији едукативних франшиза. Стога се рад фокусира на интернационализацију едукативних франшиза како би се, с једне стране, указало на значај франшизинга у сектору образовања, а са друге стране, указало на могућности интернационалне експанзије ових франшизинг система. С обзиром на то да на могућности интернационализације франшизинг система утичу бројни фактори, како интерног (који су из домена интерних карактеристика франшизног система), тако и екстерног карактера (који делују из окружења франшизног система), циљ овог рада је да се утврди веза између интерних фактора и интернационализације едукативних франшиза.
На листи франшиза на веб сајту магазина Entrepreneur се налазе 72 едукативне франшизе, од чега се чак 20 едукативних франшиза налази на листи Top 500 Franchise 2015. То заправо значи да едукативне франшизе чине 4% од укупних франшиза рангираних на листи Top 500 Franchise за 2015. годину. Уколико узмемо у обзир да су франшизе на овој листи разврстане у 17 категорија (образовање, аутоиндустрија, пословне услуге, производи и услуге за децу, финансијске услуге, прехрамбена индустрија, здравствена заштита, адаптација и реконструкција, хотели и мотели, одржавање, послови личних услуга, послови везани за кућне љубимце, рекреација, малопродаја, услужни бизниси, послови везани за технологију, тренинг), те да је франшизинг у сектору едукације једна од новијих тенденција у савременим условима пословања, може се закључити да је његов значај и те како препознат на глобалном нивоу. У Табели 1 се може видети списак едукативних франшиза које се рангирају на листи Top 500 Franchise за 2015. годину.
Табела 1 Едукативне франшизе које су рангиране на листи Top 500 Franchise за 2015. годину
	Едукативна франшиза
	Ранг – Топ 500 франшиза 

	Kumon Math & Reading Centers
	20

	Eye Level Learning Centers
	68

	Mathnasium Learning Centers
	86

	Club Z! In Home Tutoring Services
	116

	Tutor Doctor
	156

	High Touch- High Tech
	183

	Sandler Training
	189

	JEI Learning Centers
	198

	School of Rock
	205

	Dale Carnegie Training
	228

	LearningRx
	268

	Huntington Learning Centers
	301

	Young Rembrandts Franchise Inc.
	312

	KidzArt
	320

	The Little Gym
	366

	Above Grade Level In-Home Tutoring
	398

	Engineering for Kids
	409

	Mad Science Group Inc.
	471

	Drama Kids Int'l. Inc.
	479

	Abrakadoodle
	498


Извор: Прилагођено од стране аутора на основу података са веб сајта магазина Entrepreneur

Иако се најстарија едукативна франшиза шири путем својих франшизних јединица већ 58 година, готово половина едукативних франшиза је отпочела своје франшизно пословање након 2009. године, чак 43% од укупног броја едукативних франшиза које се налазе на листи. Овај податак се може повезати са чињеницом да је франшизинг добар одговор на финансијску кризу, имајући у виду да је реч о најсигурнијем начину уласка у предузетништво (Портал идеја за подузетне, 2014). Просечна старост едукативних франшизних система је 12,6 година. Позитивна вредност Skewness
 (1,647) показује да је већина едукативних франшиза по старости, односно броју година франшизног пословања позиционирана улево од средње вредности, односно да је већина едукативних франшиза почела са својим пословањем пре мање од 12,6 година. Позитивна вредност Kurtosis
 (2,951) показује да је расподела шиљатија од нормалне, односно да има више резултата нагомиланих око центра расподеле. Када је у питању укупан број франшизних јединица, опсег је од 1 до 25.386 франшизних јединица. Просечно, едукативне франшизе имају 469 франшизних јединица. Позитивна вредност Skewness (8,423) указује да већина едукативних франшиза има мање од 469 франшизних јединица, док позитивна вредност Kurtosis (71,268) показује да има више резултата нагомиланих око центра расподеле. Број интернационалних франшизних јединица се креће у опсегу од 0 до 23.575, при чему највећи број интернационализованих франшизних јединица има франшиза Kumon Math & Reading Centres. Просечан број интернационалних франшизних јединица је 355. Позитивне вредности Skewness и Kurtosis указују да већина едукативних франшиза има мање од 355 интернационалних франшизних јединица и да су добијени резултати нагомилани око центра расподеле. У нормалној расподели, Skewness и Kurtosis једнаке су 0, али се то у друштвеним наукама ретко среће (Табела 2).
Табела 2 Дескриптивна статистика
	
	Број предузећа
	Min
	Max
	Средња вредност
	Стандардна девијација
	Skewness
	Kurtosis

	Број година франшизног пословања
	72
	1
	58
	12,60
	12,059
	1,647
	0,283
	2,951
	0,559

	Укупан број франшизних јединица
	72
	1
	25.386
	469,36
	2.985,117
	8,423
	0,283
	71,268
	0,559

	Број интернационалних франшизних јединица
	72
	0
	23.575
	354,72
	2.775,809
	8,478
	0,283
	71,921
	0,559


Извор: Калкулација аутора коришћењем софтвера SPSS Statistics 20
Едукативни франшизинг се може сврстати у новије, али свакако индустрије у расту. У прилог томе говори и чињеница да се пет едукативних франшиза налази на листи Top 75 New Franchises на којој су рангиране најбоље франшизе које су отпочеле своје пословање у последњих 5 година (од 2010. године). С друге стране, на листи Fastest Growing Franchises (102 франшизе) на којој се рангирају франшизе које најбрже расту, мерено бројем новоотворених франшизних јединица у последње 2 године, налазе се 3 едукативне франшизе (Табела 3 и Табела 4).
Табела 3 Едукативне франшизе на листи Top New Franchises
	Франшиза
	Ранг - Top New Franchises

	Engineering for Kids
	10

	Best in Class Education Center
	38

	British Swim School USA
	41

	Genius Kids
	43

	Grade Power Learning
	74


Извор: Прилагођено од стране аутора на основу података са веб сајта магазина Entrepreneur
Табела 4 Едукативне франшизе на листи Fastest Growing Franchises

	Франшиза 
	Ранг - Fastes Growing Franchise

	Mathnasium Learning Centers
	37

	Engineering for Kids
	78

	School of Rock
	85


Извор: Прилагођено од стране аутора на основу података са веб сајта магазина Entrepreneur
Укупне инвестиције за куповину едукативне франшизе се крећу од 3.500$ код Math Chess Tutoring Center, до чак 4.238.875$ у случају франшизе Pinnacle Montessori. Најнижу франшизну накнаду плаћају корисници франшизе Kumon Math & Reading Centers, у износу од 1.000$. С друге стране, највећа франшизна накнада износи 200.000$ и то за франшизу Online Trading Academy. Код највећег броја едукативних франшиза се износ ројалитија (тантијема) изражава у проценту од бруто промета и плаћа се на месечном нивоу, при чему се тај проценат креће од 1,5% (код франшизе Crestcom International) до 12,5% од бруто промета (у случају франшизе FasTracKids). Ипак, постоје и едукативне франшизе које изражавају своје тантијеме у фиксном износу и она се креће од 24-29$ по предмету/студенту месечно (JEI Learning Centers), до 1.200$ (Sandler Training). Број година на који се потписује франшизни уговор у случају едукативних франшиза се креће од 1 (Ho Math Chess Tutoring Center) до 20 година (Tutoring Club LLC), при чему највећи број корисника едукативних франшиза потписује уговоре на 5 (22,22%) или 10 година (чак 59,72%). Треба нагласити да се 7 едукативних франшиза нашло на листи Top Low-Cost Franchises (87 франшиза код којих је за отпочињање пословања потребно мање од 50.000$), док је 6 едукативних франшиза на листи Homebased/Mobile Franchises на којој се наводи топ 100 франшиза којима се може управљати од куће или из мобилне јединице (Табела 5 и Табела 6). Стога, можемо закључити да едукативне франшизе пружају флексибилност уз релативно мала улагања.
Табела 5 Едукативне франшизе на листи Top Low-Cost Franchises

	Франшиза
	Ранг - Top Low-Cost Franchises

	Club Z! In Home Tutoring Services
	19

	Dale Carnegie Training
	37

	Young Rembrandts Franchise Inc.
	47

	KidzArt
	49

	Engineering for Kids
	69

	Drama Kids Int'l. Inc.
	82

	Abrakadoodle
	87


Извор: Прилагођено од стране аутора на основу података са веб сајта магазина Entrepreneur
Табела 6 Едукативне франшизе на листи Homebased/Mobile Franchises

	Франшиза
	Ранг - Homebased/Mobile Franchises

	Club Z! In Home Tutoring Services
	19

	Tutor Doctor
	38

	High Touch- High Tech
	44

	Dale Carnegie Training
	61

	Young Rembrandts Franchise Inc.
	82

	KidzArt
	85

	Zaniac
	100


Извор: Прилагођено од стране аутора на основу података са веб сајта магазина Entrepreneur


Упркос релативно великом броју едукативних франшиза, још увек више од половина њих нема своје франшизне јединице на интернационалном тржишту. Заправо, од укупно 72 едукативне франшизе, 29 њих има интернационалне франшизне јединице. То значи да 40,28% едукативних франшиза интернационализује своје активности путем франшизних јединица у иностранству, док 59,72% још увек послује само у оквиру домаћег тржишта. Како бисмо утврдили да ли постоји позитивна корелација између старости франшизног система, односно броја година франшизног пословања едукативне франшизе, и интернационализације, изражене кроз број интернационалних франшизних јединица, спроведена је корелациона анализа применом софтверског пакета SPSS Statistics 20. 
Табела 7 Корелациона анализа између броја година франшизног пословања и броја интернационалних франшизних јединица
	
	
	
	Број година франшизног пословања
	Број интернационалних франшизних јединица

	Spearman's rho
	Број година франшизног пословања
	Коефицијент корелације
	1,000
	0,707

	
	
	Sig. (2-tailed)
	,
	0,000

	
	
	Број предузећа
	72
	72

	
	Број интернационалних франшизних јединица
	Коефицијент корелације
	0,707
	1,000

	
	
	Sig. (2-tailed)
	0,000
	,

	
	
	Број предузећа
	72
	72


Извор: Калкулација аутора коришћењем софтвера SPSS Statistics 20
На основу података датих у Табели 7, можемо утврдити смер везе између старости едукативног франшизног система и интернационализације едукативне франшизе. Spearman’s rho коефицијент је позитиван (0,707), те се закључује да постоји позитивна корелација између броја година франшизног пословања едукативне франшизе и броја интернационалних франшизних јединица, односно да се франшизни системи који дуже обављају своје франшизно пословање интензивније шире на глобалном тржишту. Јачину везе одредићемо у складу са смерницама које даје Cohen (1988, стр. 79-81). Можемо закључити да постоји јака позитивна корелација између старости едукативног франшизног система и интернационализације, имајући у виду да је rho=0,707. Ниво значајности p=0,000 (односно p<0,05) указује да је јака позитивна корелација између ове две променљиве статистички значајна. При томе, едукативне франшизе које дуже послују на тржишту имају и већи број интернационалних франшизних јединица. Дакле, потврђена је хипотеза да старост едукативног франшизног система, мерена бројем година франшизног пословања, позитивно утиче на интернационализацију франшизног система, односно да постоји статистички значајна јака позитивна корелациона веза између старости едукативног франшизног система и интернационализације.

Са циљем утврђивања позитивне везе између величине франшизног система, односно укупног броја франшизних јединица едукативне франшизе, и интернационализације, изражене кроз број интернационалних франшизних јединица, спроведена је корелациона анализа и њени резултати приказани у Табели 8.
Табела 8 Корелациона анализа између укупног броја франшизних јединица и броја интернационалних франшизних јединица

	
	
	
	Укупан број франшизних јединица
	Број интернационалних франшизних јединица

	Spearman's rho
	Укупан број франшизних јединица
	Коефицијент корелације
	1,000
	0,775

	
	
	Sig. (2-tailed)
	,
	0,000

	
	
	Број предузећа
	72
	72

	
	Број интернационалних франшизних јединица
	Коефицијент корелације
	0,775
	1,000

	
	
	Sig. (2-tailed)
	0,000
	,

	
	
	Број предузећа
	72
	72


Извор: Калкулација аутора коришћењем софтвера SPSS Statistics 20
Подаци приказани у Табели 8 указују да постоји позитивна корелација између величине едукативног франшизног система и интернационализације едукативне франшизе. Ово, стога, што је Spearman’s rho коефицијент позитиван (rho=0,775), те се може закључити да постоји јака позитивна корелација између укупног броја франшизних јединица у едукативној франшизи и броја интернационалних франшизних јединица, односно да већи франшизни системи интензивније шире своје франшизно пословање на глобалном тржишту. Ниво значајности p=0,000 (односно p<0,05) указује да постоји статистички значајна јака позитивна корелација између ове две променљиве. При томе, веће едукативне франшизе имају и већи број интернационалних франшизних јединица. Стога, потврђујемо хипотезу да величина едукативног франшизног система, мерена укупним бројем јединица у франшизној мрежи, има позитиван утицај на интернационализацију франшизног система, односно да постоји статистички значајна јака позитивна корелациона веза између величине едукативног франшизног система и интернационализације.
Едукативне франшизе које се рангирају на веб сајту магазина Entrepreneur се могу сврстати у 7 категорија: подучавање (туторинг), часови цртања, брига о детету, додатна едукација (допунски часови), спортски тренинг, тренинг, часови у природним, техничким наукама, инжењерингу и математици. Највећи број едукативних франшиза је у области  часова у природним, техничким наукама, инжењерингу и математици (15 франшиза, односно 20,83%), затим у области подучавање (14 франшиза, односно 19,44%), додатни часови - 13 франшиза, односно 18,06%, часови цртања - 11 франшиза, односно 15,28%, брига о детету - 10 франшиза, односно 13,89%, тренинг - 7 франшиза, односно 9,72%, док је најмањи број франшиза у области спортски тренинг - 2 франшизе, односно 2,78%. У области часова из цртања, 6 франшиза од 11 излази на интернационално тржиште, односно више од половине (54,54%). Када су у питању едукативне франшизе из области бриге о детету, још увек ниједна франшиза није изашла на глобално тржиште путем франшизног пословања. У области часови у природним, техничким наукама, инжењерингу и математици, 6 франшиза од укупно 15 има интернационалне франшизне јединице, односно 40%. Из области додатна едукација чак 7 од 13 франшиза има глобално присуство, односно 53,85%. У области спортски тренинг све едукативне франшизе имају присуство на интернационалном тржишту. Када је реч о франшизама из области тренинга  4 од 7 франшиза има франшизне јединице на интернационалном нивоу, односно 57,14%. У области подучавања само 4 од 14 франшиза остварује глобално присуство путем франшизних јединица, односно 28,57%.
Како би се установило да ли постоји разлика између склоности ка интернационализацији између едукативних франшиза из различитих области едукативних услуга урађен је Kruskal-Wallis тест применом SPSS-а. Неопходно је сагледати вредност показатеља Chi-Square, број степени слободе (df) и ниво значајности (Asymp. Sig.). У овом случају ниво значајности је мањи од 0,05 и износи 0,035, те се може закључити да је разлика у добијеним вредностима непрекидне променљиве (броја интернационалних франшизних јединица) између ових 7 група статистички значајна. Овим се потврђује хипотеза да област едукативног франшизног система утиче на интернационализацију франшизног система, односно да постоји разлика између едукативних франшизних система из различитих области и интернационализације датих едукативних франшиза. Прегледом средњих вредности рангова група (енгл. Mean Rank) може се утврдити којој области припадају едукативне франшизе које имају највише интернационалних франшизних јединица. Закључује се да је број интернационалних франшизних јединица највећи код едукативних франшиза из области спортски тренинг, с обзиром на то да средња вредност ранга износи 53,50. С друге стране, најмање се интернационализују едукативне франшизе из области бриге о детету, имајући у виду да је средња вредност ранга 22,00 (Табела 9).
Табела 9 Kruskal-Wallis тест
	
	Област едукативних услуга
	Број организација
	Средња вредност ранга

	Број интернационалних франшизних јединица
	Подучавање (туторинг)
	14
	30,57

	
	Часови цртања
	11
	41,18

	
	Брига о детету
	10
	22,00

	
	Додатна едукација (допунски часови) 
	13
	44,81

	
	Спортски тренинг
	2
	53,50

	
	Тренинг
	7
	43,64

	
	Часови у природним, техничким наукама, инжењерингу и математици 
	15
	35,47

	
	Укупно
	72
	

	
	Број интернационалних франшизних јединица

	Chi-Square
	13,588

	Df
	6

	Asymp. Sig.
	0,035


Извор: Калкулација аутора коришћењем софтвера SPSS Statistics 20
На основу свеобухватне статистичке анализе, потврђујемо полазну хипотезу да интерни фактори из домена величине, старости и области пружања услуга едукативног франшизног система утичу на интернационализацију франшизне мреже.
ЗАКЉУЧАК
Едукативне франшизе постају глобални феномен, посебно у условима све интензивније интернационализације образовања. Сектор едукативног франшизинга, са годишњим приходом од 40 милијарди долара и очекивањима за раст по стопи од 5% годишње у наредних 5 година, представља одличну прилику за отпочињање пословања уз остварење циља који није само оријентисан на профит, већ и на друштвене циљеве, попут ширења знања. Франшизинг у образовању се јавља најчешће у форми: академског франшизинга (у сектору формалног образовања) и не-академског франшизинга (у сектору неформалног образовања). 
У раду су анализиране едукативне франшизе које се рангирају на сајту магазина Entrepreneur за 2015. годину. На основу спроведене статистичке анализе, у раду је указано на утицај интерних фактора из домена величине, старости и области пружања услуга едукативних франшизних система на интернационализацију. Корелациона анализа је показала да постоји статистички значајна јака позитивна корелациона веза између величине едукативних франшизних система (односно укупног броја франшизних јединица) и интернационализације (посматрано кроз број интернационалних франшизних јединица), као и статистички значајна јака позитивна корелациона веза између старости едукативних франшизних система (односно броја година франшизног пословања) и интернационализације. Поред наведеног, Kruskal-Wallis тест је показао да област пружања услуга едукативних франшиза утиче на интернационализацију њихове активности, односно да се едукативне франшизе из одређених области више интернационализују у односу на друге. Даља истраживања би могла бити усмерена на анализу утицаја екстерних фактора на интернационализацију едукативних франшиза и анализу интернационалне димензије са аспекта корисника франшизе. Такође, будуће студије би се могле фокусирати на академске франшизе, односно франшизе у сектору формалног образовања. Кључно ограничење ове студије је чињеница да је едукативни франшизинг још увек у развоју, те да постоји недостатак литературе и расположивих студија на ову тему.

РЕЗИМЕ
Сектор едукативног франшизинга, са годишњим приходом од 40 милијарди долара и очекивањима за раст по стопи од 5% годишње у наредних 5 година, представља одличну прилику за отпочињање пословања уз остварење циља који није само оријентисан на профит, већ и на друштвене циљеве, попут ширења знања. Едукативне франшизе постају глобални феномен, имајући у виду да обезбеђују стандардизоване едукативне програме који се могу прилагодити локалним студентима који стичу упоредиво, али не нужно идентично знање. Циљ рада је да се укаже на значај едукативног франшизинга и његову улогу у интернационализацији образовања. Аутори анализирају едукативне франшизе, са посебним освртом на едукативне франшизе у сектору неформалног образовања. Едукативне франшизе у сектору неформалног образовања се најчешће јављају у форми „образовања из сенке“ и  „центара за учење“, те се у раду указује на карактеристике и разлике између ове две форме едукативних франшиза. 
Емпиријско истраживање је спроведено коришћењем секундарних података о едукативним франшизама које се рангирају на сајту магазина Entrepreneur. На листи магазина Entrepreneur за 2015. годину се налазе чак 72 франшизе из области едукације, што указује на значај едукативних франшиза на глобалном нивоу. Анализа резултата емпиријског истраживања је спроведена применом статистичких техника, коришћењем софтверског пакета SPSS Statistics 20. Статистичке технике које су коришћене у раду су корелациона анализа и Kruskal Wallis тест. Корелациона анализа је показала да постоји статистички значајна јака позитивна корелациона веза између величине едукативних франшизних система (односно укупног броја франшизних јединица) и интернационализације (посматрано кроз број интернационалних франшизних јединица), као и статистички значајна јака позитивна корелација између старости едукативних франшизних система (односно броја година франшизног пословања) и интернационализације. Поред наведеног, Kruskal Wallis тест је показао да област пружања услуга едукативних франшиза утиче на интернационализацију њихове активности, односно да се едукативне франшизе из одређених области више интернационализују у односу на друге. На основу свеобухватне статистичке анализе, потврђена је полазна хипотеза да интерни фактори из домена величине, старости и области пружања услуга едукативног франшизног система утичу на интернационализацију франшизне мреже.
SUMMARY

Educational franchise sector, with annual revenue of 40 billion US$ and expected growth of 5% per year over the next 5 years, represents an excellent opportunity to start a business with not only the achievement of profit goals, but also social goals, such as the spread of knowledge. Educational franchises become global phenomenon, keeping in mind that they provide standardized educational programs that can be adapted to local students, who acquire comparable, but not necessarily identical knowledge. The aim of the paper is to highlight the importance of educational franchising and its role in the internationalization of education. Authors analyze educational franchises, with special emphasis on educational franchises in non-formal education. Educational franchises in the sector of non-formal education usually appear in the form of “shadow education” and so-called learning centers, so the paper indicates the characteristics and differences between these two forms of educational franchises.

The empirical research is conducted by using secondary data on educational franchises that are ranked on the website of Entrepreneur magazine. On the list of Entrepreneur magazine for the year 2015 there are even 72 franchises in the field of education, pointing to the importance of educational franchise globally. The analysis of empirical research results is conducted by using a software package SPSS Statistics 20. The statistical techniques used in the paper are correlation analysis and Kruskal Wallis test. Correlation analysis indicated that there is statistically significant strong positive correlation between educational franchise system's size (total number of franchise units) and internationalization (number of international franchise units) as well as statistically significant strong positive correlation between educational franchise system's age (number of years in franchise business) and internationalization. In addition, Kruskal-Wallis test indicated that franchise system’s area of providing educational services has an impact on the franchise system internationalization, ie. there is a difference between educational franchise systems from various areas of providing educational services and the internationalization. Based on the comprehensive statistical analysis, authors confirmed their initial hypothesis that internal factors from the domain of franchise system’s size, age and area of providing educational services affect the franchise network internationalization.

